PRVI DAN 18. Siječnja 2017.

## O MOLITVI

**Iz spisa sv. Anđele**: „Molim te, Gospodine, primi moje osobno rasuđivanje i svaki čin moje vlastite volje(…) svaku misao, riječ i djelo (…) udostoj se sve to primiti, iako toga nisam dostojna…“ (V. Pravilo, 38. – 43)

……………………..

Sam Isus nas kroz evanđelja poučava o molitvi.

 «Ištite i dat će vam se! Tražite i naći ćete! Kucajte i otvorit će vam se! » (Lk 11,9). Ovo je Isusova kateheza o molitvi.

Ponekad možemo pomisliti kao što nam iskustvo pokazuje da se to ne događa uvijek, da to uvijek ne "funkcionira" baš tako. Stoga trebamo moliti ispravnim pristupom.

*Prvi*je revnost, ustrajnost. Moramo moliti ne obeshrabrivši se nikad, pa makar nam se činilo da naša molitva nailazi na odbijanje ili nije odmah uslišana. Takav je stav i onog bezobzirnog čovjeka koji dolazi u ponoć i traži od svog prijatelja uslugu. Svojim upornim traženjem dobiva kruhove koje treba. Bog je prijatelj koji iz nutrine sluša onoga koji je stalan. Moramo vjerovati da će nam na koncu i dati ono što smo tražili jer, osim što je prijatelj, On je i Otac.

*Drugi* pristup kojem nam Isus poučava jest povjerenje i ljubav djece. Božje očinstvo uvijek nadmašuje ljudsko, koje je ograničeno i nesavršeno:«*Ako dakle vi, iako zli, znate dobrim darima darivati djecu svoju, koliko li će više Otac s neba obdariti Duhom Svetim one koji ga zaištu...!» (Lk 11,13).*

*Treći*: ponajprije moramo tražiti Duha Svetoga, a ne samo materijalno. Isus nas potiče da ga zaištemo, jamčeći nam da ćemo ga i dobiti: «...*koliko li će više Otac s* *neba obdariti Duhom Svetim one koji ga zaištu*.!» (Lk 11,13). Ova molba uvijek je uslišana. Jednako kao i kad molimo za milost molitve, budući da je Duh Sveti njezino izvorište i početak.

**Promisli:**

Kakva je moja molitva? Molim li redovito? Koliko vremena odvojim za molitvu a koliko za TV, Internet,… i sl.? Kada molim, razgovaram li s Bogom ili je to monolog, tražim li samo nešto od Boga ili mu i zahvaljujem, slušam li što mi Bog govori? Mijenja li me moja molitva? Jer ako me ne mijenja onda moram promijeniti molitvu.

**Molimo sa sv. Anđelom:**

Gospodine moj, prosvijetli tmine mojeg srca i daj mi milost da radije umrem negoli da danas ikako uvrijedim tvoje božansko Veličanstvo.

I učvrsti moje osjećaje i osjetila da me ne zavedu ni nadesno ni nalijevo, niti me odvrate od tvojega presjajnog lica koje razveseljuje svako ožalošćeno srce.